Diari Oficial de la Generalitat Valenciana


Sumari del DOGV 6253, del 26-04-2010 (2010/4404)

ORDRE 13/2010, de 13 d'abril, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment del desenvolupament local.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6253

Data del DOGV
:   26-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4404


Data del document
:   13-04-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * ajuda a l'ocupació
    * iniciativa local d'ocupació
    * administració local
    * desenvolupament rural

ORDRE 13/2010, de 13 d'abril, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment del desenvolupament local. [2010/4404]  
PREÀMBUL  
La Conselleria d'Economia, Hisenda i Ocupació té, entre les seues competències, la instrumentació de la política de desenvolupament regional que acorde el Govern Valencià en el marc establit per l'administració central, la Unió Europea i el propi de la Generalitat.  
En el Programa Operatiu FEDER de la Comunitat Valenciana (2007-2013) aprovat per la Comissió Europea, es preveuen accions de desenvolupament local orientades a aconseguir el desenvolupament equilibrat de la Comunitat Valenciana, l'execució de les quals és competència de la Generalitat.  
En l'àmbit de la política regional, un objectiu fonamental dels poders públics és crear condicions favorables perquè el creixement econòmic es distribuïsca de manera equilibrada sobre la totalitat del territori. Esta major cohesió territorial tindrà com a conseqüència una millor vertebració social, així com una major igualtat d'oportunitats en la utilització dels recursos productius.  
Per a aconseguir este objectiu, s'han definit les actuacions que apareixen en esta ordre per a la promoció del desenvolupament econòmic i social en l'àmbit local dins de la Comunitat Valenciana, especialment en l'interior.  
D'acord amb la naturalesa de les actuacions que es pretenen promoure, el suport financer es dirigix a les corporacions locals i institucions sense ànim de lucre que executen accions que permeten crear les infraestructures i els servicis necessaris per a la millora de desenvolupament dels seus municipis.  
Des de l'any 2008, esta línia d'ajudes estava regulada per l'Ordre de 17 de juliol de 2008 de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment del desenvolupament local. L'experiència en la gestió aconsella realitzar determinades modificacions que es reflectixen en estes noves bases, en què destaca principalment el seu caràcter pluriennal a fi d'adequar el termini de les actuacions objecte d'esta.   
Per tot això i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat.  
ORDENE  
Article primer  
L'objecte de la present ordre és aprovar les bases reguladores que regiran la convocatòria d'ajudes econòmiques per a la realització d'actuacions que promoguen el desenvolupament econòmic i social en l'àmbit local dins de la Comunitat Valenciana.  
Article segon  
1. Les ajudes previstes en esta ordre, estaran cofinançades pel Fons Europeu de Desenvolupament Regional en un percentatge del 70% a través del Programa Operatiu FEDER de la Comunitat Valenciana 2007-2013, Eix 5 Desenvolupament Sostenible Local i Urbà.  
2. Les ajudes regulades en la present orde podran tindre caràcter pluriennal, quan així ho requerisca el termini de les actuacions objecte d'esta. La concessió d'ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats.  
3. En funció de les disponibilitats pressupostàries i per resolució es publicarà anualment en el Diari Oficial de la Comunitat Valenciana la convocatòria per a la presentació de sol·licituds per a l'obtenció d'ajudes previstes en esta ordre.  
DISPOSICIONS ADDICIONALS  
Primera  
Es faculta el director general d'Economia per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Segona  
Les ajudes contingudes en la present orde no tenen repercussió en activitats econòmiques que puguen falsejar l'intercanvi comercial entre els estats membres, per la qual cosa es pot concloure que no complixen el requisit de l'avantatge econòmic per a una empresa que puga produir un falsejament de la competència afectant els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 del Tractat de Funcionament de la Unió Europea i, per tant, no és obligatòria la notificació a la Comissió Europea.  
DISPOSICIÓ TRANSITÒRIA  
Única  
Els expedients iniciats amb anterioritat a l'entrada en vigor de la present ordre, es regiran pel que preveu l'Ordre de 17 de juliol de 2008, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment del desenvolupament local.  
DISPOSICIÓ DEROGATÒRIA  
Única  
Queda derogada l'Ordre de 17 de juliol de 2008, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment del desenvolupament local.  
DISPOSICIONS FINALS  
Primera  
En tot allò previst en esta ordre s'aplicarà el que disposa el Decret Legislatiu, de 26 de juny de 1991, per la qual s'aprova el Text Refós de la Llei d'Hisenda Pública de la Generalitat, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
Segona  
Es delega en el director general d'Economia la concessió o denegació de les ajudes previstes en esta orde. Així mateix es delega en el director general d'Economia la facultat de dictar la resolució de convocatòria anual de les ajudes corresponents, la resolució de la qual expressarà les línies de crèdit que la financen i l'import global màxim que es destinarà a la concessió d'ajudes previstes en estes bases, així com els terminis previstos per a presentar les sol·licituds d'ajudes corresponents.  
Tercera  
La present ordre produirà efectes des de l'endemà de la publicació en el Diari Oficial de la Comunitat Valenciana.  
València, 13 d'abril de 2010  
El vicepresident segon del consell i   
conseller d'Economia, Hisenda i Ocupació,  
GERARDO CAMPS DEVESA  
ANNEX I  
Bases que regulen el règim d'ajudes destinades al foment del desenvolupament local  
CAPÍTOL I  
Disposicions generals  
Primera. Objecte i àmbit  
Les presents bases tenen com a objecte la concessió d'ajudes econòmiques per a la realització d'actuacions que promoguen el desenvolupament econòmic i social en l'àmbit territorial de la Comunitat Valenciana, excepte les que es desenvolupen en municipis la població dels quals siga superior a 100.000 habitants.  
Segona. Beneficiaris de les ajudes  
1. Podran sol·licitar estes ajudes:  
a) Les corporacions locals i altres entitats locals de la Comunitat Valenciana que estiguen compreses en l'article 3 de la Llei 7/1985, de 2 d'abril, Reguladora de les Bases de Règim Local.  
b) Institucions públiques, organitzacions empresarials i sindicals i altres entitats privades, totes elles sense ànim de lucre.  
2. No podran tindre la condició de beneficiaris els subjectes que incórreguen en les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
3. Els beneficiaris d'estes ajudes estaran subjectes a les obligacions derivades del contingut de la present ordre, de la resolució de concessió de l'ajuda i, en general de la normativa vigent que se li aplique. En tot cas, són obligacions dels beneficiaris les establides en l'article 14 de la Llei 38/2003, de 17 de novembre, General de Subvencions.  
Tercera. Actuacions promocionables  
1. Seran promocionables les actuacions següents:   
a) Infraestructura i equipament d'ús públic per a la promoció del turisme d'interior.  
b) Restauració i rehabilitació dels béns immobles del patrimoni cultural valencià declarats d'interés cultural o inventariats no declarats d'interés cultural.  
c) Infraestructura i equipaments col·lectius destinats a activitats culturals i esportives per als municipis d'interior de menys de 1.000 habitants.  
2. Perquè puguen considerar-se promocionables les actuacions assenyalades anteriorment, haurà d'acreditar-se, a la presentació de la sol·licitud, que el sòl reunix els requisits necessaris per a poder executar l'actuació sol·licitada.  
3. No es consideraran promocionables les actuacions següents:   
a) Les obres d'urbanització de carrers o zones de municipis, l'equipament de mobiliari urbà, l'enllumenat de vies públiques i altres d'anàlogues que no tinguen una adscripció finalista principal i directa de posada en valor d'un recurs turístic.  
b) Les infraestructures i equipaments d'edificis polivalents o multifuncionals.  
Quarta. Inversions incentivables  
1. Es consideraran inversions incentivables, les realitzades dins dels conceptes següents:   
a) Adquisició de terrenys necessaris per a la implantació del projecte.  
b) Cost d'infraestructura i urbanització adequats a les necessitats del projecte.  
c) Adquisició de béns immobles i/o cost de l'obra vinculada al projecte.  
d) Cost dels treballs de planificació, enginyeria i direcció facultativa del projecte, sempre que siga activable.  
e) Cost de l'equipament vinculat al projecte.  
2. Als efectes de la consideració d'inversions incentivables es tindrà en compte el que disposa l'article 31 de la Llei 38/2003, de 17 de novembre, General de Subvencions, i en l'Ordre EHA/524/2008. de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió i la subjecció de la contractació a la Llei 30/2007, de 30 d'octubre, de Contractes del Sector Públic.  
3. La inversió incentivable, als efectes de les ajudes, no podrà haver-se iniciat amb anterioritat a l'1 de gener de l'any de la convocatòria en què es presenta la sol·licitud.  
Cinquena. Import de l'ajuda i límits  
1. L'import màxim de l'ajuda no podrà superar el 80% del pressupost aprovat de l'actuació, en els municipis menors de 1.000 habitants, el 70% en els municipis de 1.000 a 5.000 habitants i el 60% en la resta dels municipis, sense que en cap cas l'import màxim supere els 600.000 euros.  
2. L'import de les subvencions o ajudes que es concedisquen en cap cas podran ser de tal quantia que, aïlladament o en concurrència amb altres subvencions o ajudes, siga quina siga la seua naturalesa, l'òrgan o l'administració que les concedisca, superen el cost de l'actuació a desenvolupar pel beneficiari.  
3. La concurrència de subvencions o ajudes per a un mateix projecte haurà d'ajustar-se, a les disposicions legals vigents aplicables a cada una d'elles, en matèria de compatibilitat de fons i límits màxims de finançament.  
Sisena. Criteris de valoració  
1. Per a la valoració dels projectes i la concessió o denegació de les ajudes, es tindran en compte els criteris següents:  
a) Població: fins a 30 punts.  
- Fins a 1.000 habitants: 30 punts.  
- De 1.001 a 5.000 habitants: 25 punts.  
- De 5.001 a 10.000 habitants: 20 punts.  
- Més de 10.000 habitants: 15 punts.  
b) Justificació de la necessitat l'actuació a realitzar, grau de maduració i coherència del projecte presentat: fins a 20 punts.  
c) Capacitat per a impulsar l'activitat econòmica i l'ocupació: fins a 25 punts.  
d) Garantia sobre la disponibilitat de recursos que completen el finançament del projecte: fins a 15 punts.  
e) No tindre concedides ajudes i/o haver presentat el mateix projecte, en anteriors convocatòries: fins a 10 punts.  
2. Per a la valoració dels projectes es respectaran sempre els límits determinats en la base cinquena.  
3. En el cas que hi haja disponibilitats pressupostàries suficients per a atendre totes les sol·licituds presentades no s'aplicaran els criteris de valoració assenyalats anteriorment.  
CAPÍTOL II  
Procediment de concessió. Instrucció i resolució  
Setena. Presentació de sol·licituds i termini  
1. Les sol·licituds es realitzaran per mitjà d'instància dirigida a la Conselleria d'Economia, Hisenda i Ocupació, i es presentaran en la Direcció General d'Economia o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Estaran a disposició dels interessats els models de sol·licituds i de documents de caràcter general relatius a estes ajudes, en l'adreça d'Internet .  
Només es podrà presentar una sol·licitud amb una única actuació en cada convocatòria. En el cas que es presente més d'una sol·licitud o es consigne més d'una actuació per sol·licitud, es requerirà l'entitat sol·licitant perquè en el termini de 10 dies ho esmene triant un dels projectes o una de les sol·licituds. Si no es fa això, es considerarà que ha desistit de la seua petició.   
2. El termini de presentació de sol·licituds es fixarà anualment en la respectiva convocatòria.  
Vuitena. Documentació  
1. Les sol·licituds hauran de dur adjunts els documents que a continuació es detallen:   
a) Resum de dades bàsiques.  
b) Documentació acreditativa de l'entitat que presenta la sol·licitud. Si és el cas, poder o representació de la persona que figura o compareix.  
c) Certificat del secretari de l'entitat sol·licitant, de l'acord adoptat per l'òrgan competent d'aprovació de l'actuació per a la qual se sol·licita la subvenció.   
d) Dades de domiciliació bancària segons model facilitat a este efecte (fitxa de manteniment de tercers).  
e) Declaració de l'entitat sobre les ajudes o subvencions sol·licitades o concedides per al mateix projecte o, si és el cas, una declaració expressa de no haver-les sol·licitat.  
f) Declaració responsable que l'entitat sol·licitant no és deutora per resolució de procedència de reintegrament de subvencions, i no estar sotmesa en les altres prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
g) Quan pertoque, justificació d'estar al corrent en les obligacions tributàries i enfront de la Seguretat Social.   
h) Certificat del secretari o informe del tècnic municipal competent, en què s'acredite que a la presentació de la sol·licitud, el sòl reunix els requisits necessaris per a poder executar l'actuació sol·licitada, de conformitat amb la classificació del sòl i el planejament vigent.  
i) Memòria explicativa de l'actuació a realitzar, que haurà d'incloure:  
- Objecte, justificació i descripció de les inversions a realitzar.  
- Estudi de viabilitat socioeconòmica.  
- Activitats projectades i previsió de la demanda de les mateixes.  
- Mapa a escala 1:100.000 o 1:50.000 assenyalant la ubicació exacta del projecte dins del terme municipal.  
j) Estudi d'impacte ambiental, quan pertoque.  
k) Projecte tècnic, quan les subvencions financen obres que ho exigisquen, d'acord amb la legislació vigent.  
Si no en té, hauran de presentar el projecte bàsic, o com a mínim la documentació següent:  
- Memòria descriptiva del projecte: informació prèvia, descripció general de l'edifici, usos i superfícies útils i construïdes.  
- Pla de situació i d'urbanització si és el cas.  
- En els projectes d'edificació: plans de les plantes delimitades, amb indicació d'escala i usos.  
- Avanç del pressupost amb estimació global per capítols, incloent-hi les despeses generals i el benefici industrial.  
En cas de no haver presentat el projecte tècnic en el moment de la sol·licitud, s'hi haurà d'aportar abans de la sol·licitud de cobrament.  
l) Les inversions en equipament hauran de presentar proposta o bases per a l'adquisició del subministrament, pressupost o factures proforma.  
m) Programa d'actuació que garantisca l'execució de les obres en el període per al qual es concedix la subvenció. Quan es tracte de projectes pluriennals s'haurà d'indicar en la memòria descriptiva el programa d'inversions i el calendari d'execució per anualitats fins a un màxim de tres.  
n) Els béns immobles del patrimoni cultural valencià declarats d'interés cultural o inventariats no declarats d'interés cultural hauran d'acreditar la seua inscripció en l'Inventari General del Patrimoni Cultural Valencià.  
o) Així mateix, qualsevol informació o documentació addicional que la Direcció General d'Economia considere necessària per a la resolució de l'expedient.  
2. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre resulte exigible, es requerirà l'interessat, de conformitat amb el que disposa l'article 71 de la llei mencionada, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es dictarà resolució en què es considerarà que ha desistit de la seua petició.  
Novena. Procediment de concessió. Instrucció del procediment  
1. El procediment per a la concessió de les ajudes, es tramitarà en règim de concurrència competitiva, d'acord amb els criteris de valoració que s'indiquen en la base sisena.  
2. L'ordenació i instrucció del procediment correspondrà al Servici de Promoció del Desenvolupament Regional.  
3. Una vegada examinades les sol·licituds per l'òrgan instructor i realitzades les activitats d'instrucció pertinents, seran avaluades per una Comissió, que estarà integrada pels membres següents:  
President:  
- el cap d'Àrea d'Economia i Fons Comunitaris.   
Vocals:  
- el cap de Servici de Política Regional de la Unió Europea.  
- un representant amb rang de cap de servici, designat pel sotssecretari de la Conselleria d'Economia, Hisenda i Ocupació.  
- el cap del Servici de Promoció del Desenvolupament Regional.  
Secretari: un tècnic del Servici de Promoció del Desenvolupament Regional.  
4. La Comissió d'Avaluació emetrà les corresponents propostes de concessió o denegació de l'ajuda sol·licitada i si és el cas, determinació de la seua quantia atenent als criteris de la base sisena.  
5. La concessió d'estes ajudes estarà supeditada en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
Desena. Concessió de les ajudes  
1. Vistes les propostes formulades per la Comissió d'Avaluació, el director general d'Economia dictarà resolució per delegació de concessió o denegació de les ajudes.  
2. El termini màxim per a resoldre i notificar la resolució serà de sis mesos des de l'acabament del termini de presentació de les sol·licituds. Una vegada transcorregut este termini sense que haja recaigut resolució, es podrà entendre desestimada la sol·licitud de concessió d'ajudes.  
3. La resolució, expressa o presumpta, posa fi a la via administrativa, i es podrà recórrer potestativament en reposició davant del mateix òrgan que l'ha dictat o ser impugnada directament davant de la Jurisdicció Contenciosa Administrativa, d'acord amb els requisits i terminis previstos en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
4. La resolució de concessió de les ajudes haurà de fixar expressament la seua quantia i incorporar-hi, si és el cas, les condicions, obligacions i determinacions accessòries a què ha de subjectar-se el beneficiari.  
5. Els interessats, una vegada notificada la concessió de l'ajuda, hauran de manifestar la seua acceptació en un termini màxim de 15 dies hàbils davant de la Direcció General d'Economia. Una vegada transcorregut este termini sense haver-ho efectuat quedarà sense efecte l'ajuda.  
No obstant el que disposa el paràgraf anterior, les entitats locals beneficiàries de l'ajuda disposaran d'altres 15 dies per a acceptar la subvenció, a fi d'ajustar-lo a la realització dels seus respectius plens municipals.  
Onzena. Publicitat de les ajudes concedides  
1. Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides d'acord amb les presents bases.  
2. La dita relació haurà de contindre les prescripcions contingudes en el número 1 de l'article 18 esmentat, relatives a la convocatòria, programa i crèdit pressupostari a què s'imputen, beneficiari, quantitat concedida i finalitat de la subvenció.  
3. La publicació de les ajudes concedides, en cap cas suplirà la seua notificació als beneficiaris, ni produirà altres efectes que els perseguits per la Llei General de Subvencions.  
Dotzena. Incidències posteriors a la concessió  
1. La Direcció General d'Economia resoldrà les incidències relatives a l'expedient de concessió de les ajudes que es produïsquen amb posterioritat a la resolució de concessió, i en especial en els supòsits següents:   
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, que s'hauran de sol·licitar almenys un mes abans de la data de la justificació d'estes.  
- Modificacions justificades del projecte inicial.  
- Modificacions en l'aportació econòmica per a cada anualitat respecte a la distribució financera prevista, d'acord amb l'execució real del projecte, sempre que les disponibilitats pressupostàries ho permeten. En tot cas, s'hauran de sol·licitar almenys un mes abans del termini previst per a la justificació de cada anualitat.  
2. El termini màxim per a resoldre i notificar la resolució serà de tres mesos des de la seua recepció en la Direcció General d'Economia. Una vegada transcorregut este termini sense resoldre, es podrà entendre desestimada la petició.  
Tretzena. Obligacions del beneficiari  
Són obligacions de beneficiari:  
a) Complir l'objectiu, executar el projecte i/o realitzar l'activitat que fonamenta la concessió d'ajuda.  
b) Acreditar el compliment dels requisits i condicions que determine la resolució de concessió de l'ajuda.  
c) Quan pertoque, trobar-se al corrent de les seues obligacions tributàries i enfront de la Seguretat social.  
d) El sotmetiment a les actuacions de comprovació que efectue l'òrgan concedent, a les de control financer que corresponen a la Intervenció General i els altres òrgans competents en relació amb les ajudes concedides, així com les que puguen determinar-se pels òrgans de control de la Unió Europea.  
e) Conservar els documents justificatius de l'aplicació dels fons rebuts, inclosos els documents electrònics mentre puguen ser objecte de les actuacions de comprovació i control.  
f) Comunicar, en qualsevol moment de la vigència de l'expedient, l'obtenció d'altres ajudes per al mateix projecte.  
g) Sotmetre's a la legislació vigent en matèria de contractació en el sector públic, si és el cas.  
h) Mantindre la inversió objecte de l'ajuda durant un període mínim de cinc anys, a comptar de la data d'acabament del termini de vigència.  
i) Fer constar de manera explícita en la difusió de les actuacions subvencionables, el suport de la Unió Europea a través del Fons Europeu de Desenvolupament Regional i de la Generalitat a través de la Conselleria d'Economia, Hisenda i Ocupació.  
j) Assumir la condició de beneficiari del Fons Europeu de Desenvolupament Regional i acceptar la seua inclusió en la llista de beneficiaris publicada conforme al que disposa l'article 6 del Reglament (CE) 1828/2006 de la Comissió de 8 de desembre de 2006.  
k) Complir les disposicions comunitàries en matèria d'informació i publicitat, respecte al medi ambient i igualtat d'oportunitats en l'execució d'ajudes.  
Catorzena. Liquidació de les ajudes  
1. El beneficiari podrà sol·licitar davant de la Direcció General d'Economia la liquidació de la subvenció una vegada executat el projecte en la seua totalitat, o en les fases previstes, d'acord amb el pressupost aprovat i en els termes fixats en la resolució individual de concessió d'ajudes, i també serà admissible la realització de pagaments parcials, sempre que així estiga autoritzat en la resolució corresponent.  
En tot cas, els beneficiaris hauran de presentar abans de l'acabament del termini de vigència o dels terminis previstos per a cada anualitat, la justificació de les inversions efectivament executades, així com el compliment de les condicions establides en la resolució individual.  
2. Les sol·licituds de cobrament s'hauran d'ajustar al model que establisca la Direcció General d'Economia i hauran de dur adjunts els documents següents:  
a) Justificació de les inversions efectivament realitzades per mitjà del compte justificatiu amb aportació de les factures, i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatives de la despesa efectuada, expedides d'acord amb la normativa vigent.  
b) Certificacions d'obra a origen, quan les subvencions financen obres que exigisquen projecte tècnic.  
c) Expedient de contractació administrativa, si és el cas.  
d) En el cas de l'adquisició de terrenys i/o béns immobles, el beneficiari haurà d'acreditar que l'import de l'adquisició no supera el valor de mercat, per mitjà de certificat de taxador independent, degudament acreditat i inscrit en el registre oficial corresponent.  
e) Quan l'import de la despesa subvencionable supere la quantia de 30.000 euros, en el supòsit de cost d'execució d'obra, o de 12.000 euros en el supòsit de subministrament de béns d'equip, justificació de la sol·licitud de com a mínim tres ofertes de diferents proveïdors conforme el que disposa l'article 31.3 de la Llei General de Subvencions.  
f) Declaració actualitzada sobre les ajudes o subvencions sol·licitades o concedides per al mateix projecte o, si és el cas, una declaració expressa de no haver-les sol·licitat.  
g) Quan pertoque, justificació d'estar al corrent en les obligacions tributàries i enfront de la Seguretat Social.  
h) Així mateix, qualsevol informació o documentació addicional que la Direcció General d'Economia considere necessària.  
Quinzena. Incompliment de les obligacions relatives a la justificació de les inversions  
L'incompliment dels terminis previstos en la resolució individual de concessió per a la justificació de les inversions realitzades en cada anualitat, sense haver obtingut pròrroga, suposarà la pèrdua de l'ajuda corresponent a l'anualitat en qüestió, o de la totalitat en cas d'una única anualitat.  
Setzena. Control i inspecció  
La Direcció General d'Economia vigilarà l'adequada aplicació de les ajudes i per a això podrà realitzar les inspeccions, comprovacions i demanar la informació que considere oportuna, sense perjuí d'altres actuacions inspectores o de comprovació que es puguen dur a terme a instàncies de la Unió Europea, o pel control financer de la Intervenció General o altres organismes competents.  
Dissetena. Minoració i reintegrament de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de les inversions, la insuficient justificació d'alguna de les despeses efectivament realitzades i la concessió amb posterioritat a la presentació de la sol·licitud d'altres ajudes, que en el seu conjunt superen el cost de l'actuació, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació d'esta, o l'incompliment de les obligacions establides en la base tretzena, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del procediment corresponent que podrà finalitzar, si és el cas, amb la pèrdua total de les dites ajudes i l'obligació de reintegrar-les, amb el pagament dels interessos de demora que corresponguen, d'acord amb el que preveu la Llei d'Hisenda Pública de la Generalitat i la resta de disposicions legals vigents en la matèria.  
En la tramitació del procediment es garantirà en tot cas, el dret de l'interessat a l'audiència.  
Divuitena. Règim d'infraccions i sancions  
1. El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.  
2. Per a la imposició de les sancions previstes en l'apartat anterior se seguirà el procediment de l'article 67 de la Llei 38/2003, de 17 de novembre, General de Subvencions, d'acord amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Reial Decret 1398/1993, de 4 d'agost, pel qual es va aprovar el Reglament del Procediment per a l'Exercici de la Potestat Sancionadora.  
3. La competència per a la instrucció dels expedients sancionadors i per a la imposició de les sancions corresponents es regirà per les regles següents:  
a) Serà competent per a la instrucció dels expedients el Servici de Promoció del Desenvolupament Regional.  
b) La imposició de sancions correspondrà al director general.